Japan verloor duikbootArgieffoto Japan het Woensdag erken dat sy vloot ŉ onbemande duikboot van $5 miljoen (ongeveer R54.5 miljoen) verloor het. “Die maritieme selfverdedigingsmag het die afstandbeheerde duikboot in November in die Tsugaru-seestraat tussen Honshu en Hokkaido gebruik,” het ŉ amptenaar van die weermag aan AFP gesê. “Die tuig was besig met ŉ opname om die onderwaterterrein, waterstrome en temperatuur te ondersoek.” Die onbemande duikboot, wat drie meter lank en twee meter breed is, weeg ongeveer vyf ton. Dit het verdwyn nadat die kabel, wat dit aan ŉ boot gekoppel het, gebreek het. Die seebodem is die volgende nege dae lank gefynkam, maar dit was tevergeefs. “Die ministerie sal die voorval ondersoek,” het die beampte gesê. -SAPA